  Виталий Пронин Ижын 10-тӥзэ ортчизы Петраков лыдӟонъёс Малы адями аслэсьтыз лул-сюлэмзэ быронэ вуттэ? Малы валтӥсь интые потэ коньдон, нош сюлэм шӧдонъёс лыдэ уг басьтӥсько? Та но мукет ужпумъёс ӝутэмын вал Тодосчиослэн юртазы ортчем «Адямилэн лулпуш дуннеез» конференциын.  Малы лекоме адями? Конференция сӥземын вал философия наукаосъя докторлы А. Петраковлы. Ӵапак 10 ар талэсь азьло со улонысь кошкиз. Анатолий Алексеевич УдГУ-ысь философияя кафедраен кивалтӥз. Берло аръёссэ эскериз адямилэсь психологизэ.Конференциез усьтыса, Альберт Разин профессор пусйиз:- Анатолий Петраков ужын но, семьяын но туж сайкыт, лулыз-сюлмыз косэмъя улӥсь адями вал. Соин ик та конференция но адямилэн лулпуш дуннеезлы сӥземын.Лул - со наукаын эскерыны луонтэм маке. Сое уг луы мертаны, адӟыны, киын исаны. Но со вие ик лул шӧдӥське куректон, яратон, шумпотон но курадӟон пыр.Луло-сюлмо луон инкуазен уг сётӥськы, со понна адями будыны кулэ  лулэз гажась-валась культураын. Альберт Разинлэн малпамезъя, сыӵе культураез вал удмурт калыклэн, зэмос удмурт гуртлэн. Ма, СССР-ын но та ласянь трос адӟем карымонэз вал: ог-огедлы юрттон, ог-огдэ гажан, зэмос эшъяськон. Жаль, туала вакытэ, тодосчиослэн чакламзыя, общество пумен чурытоме, лекоме.   Школа -    со магазин? Адями ялан визьмогес луэ, шуиськом. Зэм, школаын, вузъёсын егитъёслэн йыразы ялан тросгес тодон-валан пыртыны выро. Но чаклано ке, зэмзэ но визьмогес луиськом меда? Та ужпумъёсъя лэчыт вераськизы «Родительская забота» ассоциацилэн кивалтӥсез Нафиса Веретенникова, «Наука и образование» журналлэн редакторезлэн воштӥсез Елена Шабалина но мукетъёс.- Ӟеч, зэмзэ но визьмо адямиос али ӧжыт кылемын. Соослы та вакытэ капчи ӧвӧл. Туала школаын пиналъёсты ӟечезлы дышетозы шуыса оскон ичи. Лул-сюлэм сярысь отын уг малпасько. Ӟечсэ пыӵатыны быгатоз на семья гинэ, - мылкыдзэ шарая Елена Шабалина.Та малпанэн тросэтӥ соглаш луэ ас вакытаз Ижысь 41 номеро лицейын директорлэн воштӥсез луыса ужам Нафиса Веретенникова но. Солэн малпамезъя, туала анай-атайёслы нимысьтыз форумъёс радъялляно. Отын дышетыны луысал, кызьы пиналъёсты валаса будэтоно.- Кылсярысь, эскерисьёс верало: пиналэз 3 арескозяз сьӧрад пӧртэм магазинъёстӥ нуллӥськод ке, солэн йыраз мур пыӵаса кыле «потребительская психология» шуон. Яке нылпилэн шудонъёсыз трос ке, со творчествоен вырыны уг вала ни, йырвизьмыз та ласянь уг азинскы, - шуэ Нафиса Веретенникова. - Жаль, туала вакытэ школа пӧрмиз урод семьялы. Табере татын кулэ авторитарной кышномурт, кудӥз шуэ: тазьы лэсьтоно! Татчы мыноно! Школа пӧрмиз аспӧртэм коммерцилы. Дышетӥсьлэн вузэз - тодон-валан. Нош дышетскись - басьяськись. Со басьяськись вуз карисьлы тыбырыныз берытскыны быгатэ, мыным та уг яра шуыса. Шонер шат со? Дышетӥсь пиналэн ӵош мыныны, тодон-валан люканы кулэ.Уноез конференцие люкаськемъёс пусйизы: туннэ адями пӧрмиз аспӧртэм роботлы. Пинал  шузимыса дасяське ЕГЭ-лы, кулэ луоз-а, уз-а басьтэм тодонэз, ӧйтӧд, но экзаменлы со кулэ но тӥни. Дышетӥсьлы но одӥгез гинэ кулэ: пинал экзамензэ мед сётоз.  Нокинлы тунсыко ӧвӧл, пинал кыӵе адями луоз, гажалоз-а вордӥськем шаерзэ, выжыоссэ, анай-атайзэ.  Малы куашкало семьяос? - Школа но вуз сюлмасько егитъёслэн йыразы тодон-валан пыртон сярысь гинэ, - вера Альберт Разин но. -  Меӵак верано: ӝыныезлэсь тросэз пиналъёс али уг дышетско, дышетскемъясько гинэ, нош педагогъёс - дышетэмъясько. Дышетонъя министерствоын уг валало: пинал - со тодон-валанэн тырмытон посуда ӧвӧл. Пинал - со сюсьтыл, сое аратыны-ӝуатыны кулэ. Пиналлэсь лул-сюлэмзэ валатэк, сайкатытэк дышетон - со нылпиез сьӧрад гозыен кыскон, анай-атайёс бертӥз донгало на, яратоно экезы кытчы ке коть мынэ шуыса, шумпото.Адямилэсь пушкысьтыз лулзэ аратӥд ке,  выль тодон-валанъёс азьын со ачиз усьтӥськоз. Со уз выры дан поттон но узырлык понна гинэ. Со гажалоз но яратоз аслэсьтыз дорзэ, калыксэ, кунзэ.Альберт Алексеевичлэн верамезъя, Россиын пичиысен ик лултэм адямиос будыны кутскизы выльдӥськон кутскем бере. Маин шудыны ӧдъязы нылпиос? Асьме муспотон пальышась мунёосты воштӥзы кезьыт но вылтӥяськись тусо барбиос. Озьы пичи ныллэн йыраз  туж вазь пыӵаны ӧдъя ассэ возёнъя, вылтусъя Западысь вуэм каб.Зэм, совето вакытъёсы но ваньмыз ӟеч ӧй вал. Но соку адямилыко пиналэз будэтонлы саклык висъяськиз ик. Ж.-Ж. Руссолэн, Л. Толстойлэн, Я. Корчаклэн визьнодамзы лыдэ басьтӥськизы, зол дышетӥсьёс-новаторъёс кылдылӥзы: А. Макаренко, В. Сухомлинский, М. Щетинин. Туннэ одно ик лыдэ басьтоно совето вакытысь педагогикалэсь ӟеч палъёссэ. Сотэк общество ассэ быронэ вуттоз.Конференцие пыриськисьёс сюлмаськемзэс веразы ювенальной юстицилэн улонэ мур пыӵамез пумысен но.- Семья кусыпъёслэсь радъяськемзэс, пе, юристъёс чакланы кулэ. Та пӧяськонэ вуттӥсь сюрес. Семья кусыпъёсын палэнысь адямиос луыны кулэ ӧвӧл, уг луы яратыны, кыӵе ке катъёс, бумагаос вылэ пыкиськыса, - шуэ Альберт Разин. - Америкаысь тросэз кузпалъёс семья улонлэсь ӟечсэ уг адӟо. Макс Лернер тодосчи гожтэ: тросэз ӝожтӥсько, кузпалэнызы матысь кусыпъёссы ӟеч мылкыд уг сёто шуыса. Соин сэрен, пе, уноез паллянэ ветло. Озьы ик асьсэды возё воргоронъёс но. Америкаысь семья возиське контракт чотын, экономика герӟетъёс чотын. Кузпалъёс котькудзы асьсэ пушказы уло, ог-огзылэсь сюлэмзэс соослэн валамзы уг пот. Нош лул-сюлэмзы матын луысал ке, матысь кусыпъёс ласянь но шугъяськонъёс ӧй кылдысалзы... Семья яратон вылын, ог-огдэ гажан вылын возиськыны кулэ.Елена Миннигараева Туспуктӥз А. Горбунов   Теги: удмуртлык  